**ATASKAITA APIE KLAIPĖDOS MIESTO SAVIVALDYBĖS 2018 METŲ CIVILINĖS SAUGOS BŪKLĘ**

1. **Pavojingieji ir valstybinės reikšmės objektai**

Klaipėdoje yra 7 pavojingi objektai, 5 iš jų yra aukštesniojo lygio (AB ,,Klaipėdos jūrų krovinių kompanija“, AB ,,Klaipėdos nafta“, UAB ,,Krovinių terminalas“, KJKK „Bega“, Suskystintųjų gamtinių dujų laivas-saugykla ir jo švartavimo prieplauka) ir 2 žemesniojo (UAB ,,Mestilla“, AB „Lietuvos geležinkeliai“, Krovinių vežimo direkcijos Kuro bazių valdymo centras).

16 valstybinės reikšmės objektų. Tai Klaipėdos valstybinis jūrų uostas, Klaipėdos valstybinio jūrų uosto direkcija, VĮ „Klaipėdos regiono keliai“, AB „Klaipėdos nafta“, AB „Klaipėdos vanduo“, AB „Lietuvos geležinkeliai“ „Draugystės“ geležinkelio stotis, AB Lietuvos radijo ir televizijos centro Klaipėdos radijo ir televizijos stotis, Lietuvos banko Klaipėdos sk. ir 8 AB LITGRID transformatorių pastotės.

1. **Savivaldybės kolektyviniai apsaugos statiniai**

Klaipėdos mieste yra pakankamai daug savivaldybei priklausančių pastatų, todėl, kad nereikėtų sudarinėti dvišalių sutarčių ir po to mokėti pinigus, kaip kolektyvinės apsaugos statiniai numatytos 32 mokyklos. Jos išsidėsčiusios po visą miestą. Į jas būtų galima priimti apie 54 000 gyventojų, tai yra daugiau, nei reikėtų pagal nustatytas normas.

1. **Bendradarbiavimo sutartys**

Kaip ir kasmet pernai irgi buvo atnaujintos tarpusavio pagalbos sutartys su gretimomis Neringos ir Klaipėdos rajono savivaldybėmis. Kadangi pati savivaldybė savų resursų beveik neturi, tai yra sudaromos pagalbos sutartys ir su ūkio subjektais. Šiuo metu sudaryta 14 sutarčių.

1. **Gyventojų perspėjimo sistemos**

Klaipėdos mieste veikia 49 sirenos. 2 sirenomis sumažėjo, nes Vakarų laivų gamykla išmontavo dėl senumo nebeveikiančias sirenas. Iš esančių 36 priklauso ūkio subjektams, 13 yra savivaldybės, iš jų 12 yra naujo tipo ir po kaukimo eina balsinis pranešimas. 16 sirenų yra įjungiamos centralizuotai radijo bangomis iš pultų, esančių kabinete S. Daukanto g. 24.

3 pavojingi objektai pernai turėjo sumontuoti papildomas sirenas, kad visiškai padengtų savo taršos zonas, deja, dėl įvairių priežasčių, kurių pagrindinė – pirkimo procedūros, šio punkto nepavyko įgyvendinti ir kaip tik dabar AB „Klaipėdos nafta“, AB „KLASCO“ ir KJKK „Bega“ vykdo šiuos darbus.

Skaičiuojama, kad įjungus visas sirenas apie 90 % miesto gyventojų turėtų girdėti jų kaukimą. Kita informavimo forma – trumpieji pranešimai į mobiliuosius telefonus. Vėlgi, žinučių išsiuntimas valdomas iš darbinio kompiuterio S. Daukanto g. 24. Problema, kad šią sistemą gyventojai patys privalo įdiegti į savo telefonus.

1. **Savivaldybės ekstremalių situacijų komisija**

Vadovauja Savivaldybės administracijos direktorius. Komisijoje yra 13 atstovų iš Savivaldybės administracijos, kitų ūkio subjektų ir kitų įmonių. Pernai ESK buvo aktyvuota 4 kartus. Įvyko 3 planiniai ir 1 neplaninis „Dėl kvapų ir dulkių“ ekstremalių situacijų komisijos posėdžiai.

1. **Savivaldybės ekstremaliųjų situacijų operacijų centras**

Vadovauja Savivaldybės administracijos direktoriaus pavaduotojas. Centre yra 33 nariai. Pernai ekstremaliųjų situacijų operacijų centras aktyvuotas 2 kartus per civilinės saugos pratybas.

1. **Civilinės saugos būklės ūkio subjektuose ir kitose įstaigose patikrinimai**

Pernai pradėtas antras tikrinimo ratas, todėl buvo patikrinti tik 6 ūkio subjektai. Vasario mėnesį organizavome pasitarimą – konsultacijas visiems pernai tikrintiems ūkio subjektams ir kitoms įstaigoms. Pirminio patikrinimo metu 1 ūkio subjektas perkeltas į IV grupę ir ateityje nebus tikrinamas, 5 įvertinti teigiamai.

1. **Civilinės saugos pratybos, mokymai**

Pernai planuota pravesti 1 funkcines pratybas. Pravestos 2, jų metu ekstremaliųjų situacijų operacijų centras buvo aktyvuotas tik iš dalies, visi pasiliko savo nuolatinėse darbo vietose.

2 val. mokymai darbo vietoje. 2017 m. praktika, kai visa mokymų medžiaga elektroniniu paštu buvo išsiųsta visiems darbuotojams, pasiteisino ir 2018 m. buvo padaryta taip pat. Mokymus išklausė 376 Savivaldybės darbuotojai.

Ūkio subjektų, kitų įstaigų vadovai ir darbuotojai, atsakingi už civilinę saugą, mokosi APGV organizuojamuose kursuose. Šiemet juos išklausė 250 žmonių.

1. **Gyventojų švietimas civilinės saugos klausimais**

Pernai buvo pravestas konkursas geriausiam vaizdo įrašui tema „Apsižvalgyk, ar matai grėsmes!“. Įrašai buvo skelbiami Savivaldybės interneto svetainėje bei „You Tube“. Klaipėdos mokyklose pravesta akcija „Saugus elgesys su pirotechnikos priemonėmis“.

1. **Savivaldybės teritorijoje kilę įvykiai, ekstremalieji įvykiai, ekstremaliosios situacijos**

Pernai ekstremalios situacijos savivaldybėje įvestos nebuvo. Įvykių – 24, iš jų – 23 pranešimai apie rastus sprogmenis ir 1 gripo epidemija mieste.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_